**Po daňové výmery si nebude potrebné ísť na poštu**

Bratislava, 28. apríl 2020 – **Situácia s koronavírusom posunula na neskôr aj rozposielanie daňových výmerov. S ich doručovaním sa začne v máji. Aj v tejto veci sa mesto vzhľadom na aktuálnu situáciu rozhodlo prijať opatrenie a znížiť riziko prenosu koronavírusu. Daňové výmery budú preto v prvom kole zasielané obyčajnou poštou. Približne 192-tis. daňovníkov v Bratislave sa tak nebude musieť stretnúť s doručovateľom, alebo si ísť prevziať rozhodnutia o dani na poštu a vystavovať sa tak riziku nákazy. Veríme, že ľudia tento spôsob doručovania využijú a uprednostnia ho pred státím v rade na pošte.**

Daňové výmery za daň z nehnuteľností sú za štandardných okolností doručované do vlastných rúk. V prípade hlavného mesta hovoríme o približne 200-tis. daňovníkoch-fyzických osôb, z ktorých len približne 8-tis. má zriadenú elektronickú schránku. Ak by teda rozhodnutia boli doručované do vlastných rúk, v prípade Bratislavy by to znamenalo, že asi 192-tis. daňovníkov by si buď muselo prevziať zásielku od doručovateľa, alebo by museli ísť na poštu prevziať si rozhodnutie osobne. V snahe predísť takejto situácii a po posúdení všetkých okolností sa vedenie mesta preto rozhodlo, že v prvom kole budú daňové výmery zasielané prostredníctvom obyčajnej pošty. S ich rozposielaním sa začne prvý májový týždeň.

Zároveň naďalej platí zámer mesta, aby **splatnosť dane** z nehnuteľností bola pre všetkých občanov a živnostníkov automaticky rozdelená **na tri splátky**. Samozrejme, v prípade ak niekto bude mať záujem zaplatiť splátku naraz, táto možnosť zostane zachovaná. Zaplatenie dane z nehnuteľností, resp. jej prvej splátky bude správca dane kontrolovať koncom júna. V prípade, ak daňovník sumu neuhradí v tomto termíne, rozhodnutie mu bude zaslané opätovne, avšak už doporučene do vlastných rúk. Splatnosť druhej splátky dane z nehnuteľností je nastavená na 30. septembra a tretej 30. novembra.

Mesto Bratislava bude tento rok aj vďaka príjmom z dane z nehnuteľností opravovať viac ciest, chodníkov a verejných priestorov. Vďaka vyšším príjmom bude môcť mesto napríklad v roku 2020 opraviť dodatočných 45 km jazdných pruhov ciest. Z navyše získaných peňazí má byť realizovaných aj ďalších viac ako 30 projektov, ktoré skvalitnia verejný priestor v Bratislave. Zoznam všetkých ciest, chodníkov a verejných priestorov, ktoré z týchto peňazí mesto opraví počas roku 2020, bude priebežne aktualizovaný na stránke [www.bratislava2020.sk](http://www.bratislava2020.sk) aj spolu s odpočtom ich plnenia.